Redakteursbrief — 25 Mei 2018 - Mogol Pos
Redakteursbrief — 25 Mei 2018
Ek het eintlik al verlede week op pad werk toe gehoor van Afriforum se bloudruppelverslag wat aandui dat Lephalale se drinkwater besmet is. Dit het in my agterkop gebly totdat ek dié week met kenners by Exxaro gepraat het oor die moontlikheid van besmette drinkwater.
Wat ek uit dié gesprekke afgelei het is dat dit nie onmoontlik is dat die drinkwater wel besmet kan wees nie, maar wanneer Exxaro (wat verantwoordelik is vir skoon drinkwater) die water "oorgee" aan die munisipaliteit is dit skoon. Wat daarna gebeur is debatteerbaar.
Die watertoetse kan nie sommer gou gedoen word nie – dit moet by 'n SANAS-geakkrediteerde laboratorium gedoen word, wat Afriforum tot op datum nog nie gedoen het nie. Is dit dus regverdig om 'n verslag nasionaal vry te stel as die regte toetse nog nie gedoen is nie? Mens is opreg dankbaar vir die werk wat Afriforum doen en dit wat hulle ondersoek is in belang van die hele gemeenskap. Mens is net op soek na die feite.
Baie geluk aan Arona Rossouw van Aloe Day Spa en haar personeel met die wonderlike toekennings wat die afgelope naweek ontvang is. Soos Arona tereg sê, in 'n dorp soos Lephalale waar 'n spa 'n luukse is en nie 'n lewenswyse nie, is dit seker dubbel so moeilik om 'n sukses daarvan te maak. Welgedaan!